European Language Equality Network

S'European Language Equality Network (ELEN) est un'organizatzione internatzionale non guvernativa ativa a livellu europeu chi òperat pro amparare e promòvere sas limbas europeas prus pagu impreadas (limbas prus pagu impreadas), est a nàrrere sas limbas regionales, sas limbas de minoria, sas limbas chi si sunt in perìgulu de estintzione, limbas co-ufitziales e limbas natzionales de sas natziones piticas.

 Istòria 
S'ELEN l'ant costituida a pustis de sa serrada de EBLUL, European Bureau for Lesser-Used Languages, un'organizatzione non guvernativa cun punnas sìmiles fundada in su 1982 e serrada in su 2010.

 Missiones 
Sas missiones e su traballu de sa ONG resurtant a intro de castas diferentes de interventu:

 atividade de pressione polìtica (lobbying) cara a sas organizatziones internatzionales printzipales impinnadas in sa defensa de sos deretos umanos e colletivos (Natziones Unidas, Cussìgiu de Europa, Unione Europea). S'ELEN si presentat che a sa boghe de sas minorias prus pagu intendìbiles, batende mescamente rivendicatziones a sos òrganos eletivos comente su Parlamentu europeu. S'ONG acumprit fintzas atziones a livellu locale, a esèmpiu impinnende·si in sa campagna natzionale in favore de sa ratìfica de sa Carta europea de sas limbas regionales o de minoria in Frantza, impinnende·si pro fàghere o giùghere a sas Natziones Unidas unu raportu in ue deplorat s'atitùdine de su guvernu ispagnolu cunfronta a sas minorias de limba no ispagnola e assotziende·si a sos pensamentos de sos difensores de sas limbas minoritàrias pustis de s'essida de su Regnu Unidu de s'Unione europea.
 aviare o pigare parte a progetos de compidu e atzione subra de sas limbas minoritàrias. Intre sos medas eventos de custa genia b'at fintzas su Babel Film Festival, cuncursu internatzionale pro su tzìnema de sas minorias linguìsticas.

ELEN at contribuidu in particulare a s'incaminada de su Protocollu pro sa Garantzia de sos Deretos Linguìsticos de San Sebastián, chi elencat mesuras cuncretas pro garantire su respetu de sos deretos linguìsticos in Europa, e fintzas a su Digital Language Diversity Project, unu progetu pro sa creatzione e su cumpartzimentu de cuntenutos chi impreant limbas minoritàrias.

 Riferimentos 

 Ligàmenes esternos 


Categoria:Coordinadas ausentes ma presentes in Wikidata
Categoria:Assòtzios culturales